Imtella' Lulju 4, 2021 Il-Papa Franġisku ħabbar li f'Settembru li ġej se jagħmel żjara uffiċjali fis-Slovakkja, u waqfa fil-kapitali tal-Ungerija, Budapest. Dan se jkun it-tieni vjaġġ tal-Papa barra l-Italja din is-sena, wara li fi Frar li għadda żar l-Iraq. Iż-żjarat kollha tal-Papa matul is-sena li għaddiet kellhom jitħassru kawża tal-pandemija. Il-Papa Franġisku ħabbar l-impenji internazzjonali għal Settembru waqt it-talba tal-Angelus mill-appartament tiegħu fil-Vatikan. Il-Papa mistenni jqaddes quddiesa fit-12 ta' Settembru f'Budapest fl-Ungerija, u minn hemm jerħilha lejn l-Islovakkja fejn se jżur Bratislava, Presov, Kosice, u Sastin. Intant l-aġenzija tal-aħbarijiet Reuters kwotat sorsi tagħha mill-Vatikan li qalu li iktar tard matul is-sena l-Papa Franġisku jista' jżur Malta u f'Ċipru. Il-Papa kellu jżur pajjiżna f'Mejju tas-sena li għaddiet, iżda ż-żjara ġiet posposta minħabba l-pandemija.